มิตซุยฯจ่ายน้ำท่วม5หมื่นล้าน
ญี่ปุ่นส่งเงินล่วงหน้าแสนล้าน บริษัทแม่ย้ำไม่ทิ้งตลาดไทย
30 ก.ค. 2555

ญี่ปุ่นส่งเงินล่วงหน้าแสนล้าน บริษัทแม่ย้ำไม่ทิ้งตลาดไทย
มิตซุยฯ เผย 6 เดือนจ่ายน้ำท่วมใหญ่แล้ว 5 หมื่นล้านบาท คิดเป็น 50% ของสินไหมรวม
นายวิชัย สันติมหกุลเลิศ รองผู้จัดการใหญ่ บริษัท มิตซุย สุมิโตโม อินชัวรันซ์ สาขาประเทศไทย เปิดเผยว่า 6 เดือนที่ผ่านมา บริษัทได้จ่ายค่าสินไหมทดแทนความเสียหายจากน้ำท่วมใหญ่แล้วประมาณ 5 หมื่นล้านบาท คิดเป็น 50% ของสินไหมรวม เป็นไปตามเป้าหมายที่วางไว้
นอกจากนี้ ส่วนที่เหลืออยู่ระหว่างการทยอยจ่ายอย่างต่อเนื่อง ซึ่งทางบริษัทแม่ที่ญี่ปุ่นให้นโยบายในการจ่ายค่าสินไหมทดแทนส่วนที่เหลือให้เสร็จสิ้นโดยเร็ว เพื่อช่วยเหลือลูกค้า ช่วยเหลือเศรษฐกิจไทย และยังรับประกันภัยอยู่ในประเทศไทยต่อไป
“ตอนนี้ทางบริษัทแม่ได้ส่งเงินเข้ามาเพื่อรอจ่ายสินไหมทดแทนแล้วเกือบ 1 แสนล้านบาท เพื่อให้สามารถชดใช้ลูกค้าได้ทันทีที่ลูกค้ายื่นเคลมเข้ามา” นายวิชัย กล่าว
นายวิชัย กล่าวว่า ขณะนี้ลูกค้าของบริษัทอยู่ระหว่างการฟื้นฟูโรงงานและสั่งเครื่องจักรใหม่เข้ามา ซึ่งต้องใช้เวลาประมาณ 1 ปี โดยจะครบปีในเดือน ต.ค. 2555 นี้ ก็จะสามารถทำประกันภัยเข้ามาอีกรอบ จะทำให้บริษัทมีรายได้เข้ามาอย่างต่อเนื่อง ไม่กระทบกับการเติบโตของธุรกิจในปีนี้
สำหรับปีนี้ยังไม่ได้รับผลกระทบในเรื่องของรายได้เบี้ยประกันภัย เพราะสัญญาการประกันภัยยังไม่ครบปี คาดว่าเบี้ยประกันภัยในปีนี้จะใกล้เคียงกับปีที่ผ่านมา ซึ่งมีประมาณ 3,600 ล้านบาท โดยครึ่งปีหลังจะส่งเสริมให้ลูกค้าทำประกันภัยพิบัติผ่านกองทุนส่งเสริมการประกันภัยพิบัติ
“6 เดือนแรกของเราทำยอดขายได้ใกล้เคียงกับปีที่ผ่านมา คือประมาณ 2,000 ล้านบาท ถือว่าน้ำท่วมที่ผ่านมาไม่กระทบกับการขยายตลาดเท่าไหร่” นายวิชัย กล่าว
ทั้งนี้ คณะกรรมการกำกับและส่งเสริมการประกอบธุรกิจประกันภัย (คปภ.) รายงานว่า 4 เดือนแรกของปีนี้ บริษัท มิตซุย สุมิโตโม อินชัวรันซ์ สาขาประเทศไทย มีเบี้ยรับรวม 1,269.49 ล้านบาท ลดลง 23.71% จากงวดเดียวกันของปีที่ผ่านมา แยกเป็นประกันอัคคีภัย 21.92 ล้านบาท ประกันภัยทางทะเลและขนส่ง คุ้มครองสินค้า 188.18 ล้านบาท พ.ร.บ. 21.92 ล้านบาท ประกันภัยรถยนต์ภาคสมัครใจ 393.75 ล้านบาท ประกันความเสี่ยงภัยทรัพย์สิน 377.08 ล้านบาท ประกันความรับผิดต่อบุคคลภายนอก 29.22 ล้านบาท ประกันวิศวกรรม 78.57 ล้านบาท ประกันอุบัติเหตุส่วนบุคคล 7.7 ล้านบาท ประกันสุขภาพ 145.18 ล้านบาท และประกันอื่นๆ 6.2 ล้านบาท